<classify> KIJANA wa miaka 23, mkazi wa Kata ya Nanguruwe, Halmashauri ya wilaya ya Mtwara ameelezea namna anavyoteseka kwa kuishi na jinsi mbili, ya kiume na ya kike huku familia yake ikiwa haina uwezo wa kugharimia matatibu yatakayomwezesha kubaki na jinsi moja.Akizungumza na timu ya waandishi wa habari wa Kampuni ya Magazeti ya Serikali TSN iliyomtembelea nyumbani kwao, kijana huyo amekiri kwamba ingawa anaonekana kama msichana ikiwa ni pamoja na kuota matiti na kuvaa nguo za kike, jinsi ya kiume ndio inayofanya kazi.Hata hivyo, kijana huyo ambaye amekuwa akiishi maisha ya usiri mkubwa na kutojichanganya na watu, amesema kutokana na jamii kumjua muda wote kama msichana, anatamani jinsi ya kiume ndio iondolewe.Alikiri pia kwamba ingawa aliwahi kuolewa na ndoa kudumu kwa miezi miwili, katika siku za karibuni ameanza kuwa na hisia za kufanya mapenzi na wasichana ingawa anajitambua kama mwanamke.Kuhusu kuolewa, kijana huyo alifafanua: Kuna mvulana alinichumbia. Baada ya kunihakikishia kwamba atatunza siri yangu, nilimwambia ukweli wa maumbile yangu lakini akasema hilo halina shida kwake na kwamba tutajua hapo hapo. Akawa anasema yeye anachotaka ni mimi niwe mke wake, nimpatie huduma ya kumfulia nguo na kumpikia.Alisema hatimaye alimkubalia na kumwoa lakini walikuwa wakilala kila mtu upande wake na baadaye yule mume wake akaamua kumwacha. Alisema sehemu zake za siri hususani jinsi ya kiume imekuwa ikivimba na kumpa maumivu makali.Zinapovimba ninaweza kukaa wiki mbili au wiki tatu bila kufanya shughuli yoyote kutokana na maumivu.Mama mzazi wa kijana huyo alisema kwamba baba wa mtoto huyo alimkimbia akiona kama ni mkosi wa kuzaa mtoto mwenye jinsi mbili na hivyo akajikuta anahangaika kumlea peke yake.Alisema baadaye alipata mume mwingine anayeishi naye hivi sasa aliyekubali kumwoa na kumlea mtoto wake huyo kwa jinsi alivyo.Mganga Mfawidhi wa Hospitali ya Rufaa ya Ligula mkoani Mtwara, Lobikieki Kissambu, amesema, kijana huyo anaweza kutolewa jinsi ya kiume na kubaki na maumbile ya kike na kwamba umri wake unaruhusu kufanyiwa matibabu hayo.Amesema gharama za matibabu atakapoandikiwa rufaa kutoka hospitali hiyo kwenda Muhimbili, Dar es Salaam zitategemea hali ya matibabu.  <topic>: KITAIFA 